J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2020. július 9-i nyílt üléséről***

Rendelet: 12-14/2020. (VII.10.) Határozat: 10-15/2020. (II.9.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2020. július 9-i nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok |
| *Távol van:* | Geosics László képviselő |
| *Tanácskozási joggal meghívottak közül jelen van:* | |
|  | dr. Stepics Anita jegyző  dr. Fábián Ágnes aljegyző  Kósi Eszter, a Pénzügyi Iroda vezetője  Forró Szilvia, a Városfejlesztési- és Városüzemeltetési Iroda vezetője  Körmendy-Szalai Mónika, a Projektfejlesztési és Kistérségi Iroda vezetője  Molnár Dániel, a Polgármesteri Kabinetiroda vezetője |

Bebes István polgármester köszönti a Képviselő-testület tagjait, megállapítja, hogy a Képviselő-testület 11 fővel jelen van, Geosics László képviselő jelezte irányába távolmaradását, az ülés határozatképes, azt 14 órakor megnyitja. A napirendhez módosító javaslatot szeretne tenni, hiszen időközben új pályázati kiírások jelentek meg, olyanok, amelyeken az Önkormányzat minden alkalommal elindul, kéri, hogy ezek megtárgyalásával egészüljön ki a napirend az alábbiak szerint:

* 7. napirendi pont helyébe kéri felvenni közművelődési érdekeltségnövelő pályázat támogatásra című előterjesztést
* 8. napirendi pont helyébe kéri felvenni a „Járásszékhely múzeumok szakmai támogatására” című pályázati előterjesztést
* 9. napirendi pont helyébe pedig kéri felvenni a Kubinyi Ágoston Program keretében című előterjesztést.
* az ezt követő előterjesztések számozása pedig a 10. napirenddel folytatódna.

Bebes István polgármester kéri a módosított napirend jóváhagyását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

1. N A P I R E N D

Nyílt ülés keretében:

* 1. Beszámoló a polgármester két ülés közötti munkájáról  
     Előterjesztő: **Bebes** **István** polgármester
  2. 2019. évi gazdálkodásról beszámoló   
     Előterjesztő: **Bebes** **István** polgármester
  3. Belső ellenőri jelentés megtárgyalása  
     Előterjesztő: **Bebes** **István** polgármester
  4. 2020. évi költségvetési rendelet módosítása   
     Előterjesztő: **Bebes** **István** polgármester
  5. Étkezési nyersanyagnormák és térítési díjak megállapítása  
     Előterjesztő: **Bebes** **István** polgármester
  6. Az „Önkormányzati feladatellátást szolgáló fejlesztések támogatásra” című pályázati felhívással kapcsolatos döntés meghozatala  
     Előterjesztő: **Bebes** **István** polgármester
  7. Pályázat benyújtása közművelődési érdekeltségnövelő támogatásra   
     Előterjesztő: **Bebes** **István** polgármester
  8. Pályázat benyújtása „Járásszékhely múzeumok szakmai támogatására”Előterjesztő: **Bebes** **István** polgármester
  9. Pályázat benyújtása Kubinyi Ágoston Program keretébenElőterjesztő: **Bebes** **István** polgármester
  10. A Körmendi Kulturális Központ, Múzeum és Könyvtár alapító okiratának módosítása  
      Előterjesztő: **Bebes** **István** polgármester

Tájékoztató a 2020. február 6- i Képviselő- testületi ülésen elhangzott interpellációkra tett intézkedésekről.  
Előterjesztő: **Forró Szilvia** irodavezető

- Kérdések, interpellációk

Zárt ülés keretében:

1. Bartók Béla ltp. 5/A ingatlanban található lakások értékesítése  
 Előterjesztő: **Bebes** **István** polgármester

**N A P I R E N D:**

**1./Beszámoló a polgármester két ülés közötti munkájáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester beszámolót kíván tenni az elmúlt időszak eseményeiről ezután a nehezebb időszak utáni első olyan ülésen, amikor közösen tudnak leülni a Képviselő-testület tagjaival. Hosszú időről tart beszámolót, mivel egészen február 7-ig kell visszamennie a beszámolóban, erről az időszakról szeretne egy tájékoztatást adni, mi is történt ezalatt az idő alatt. Elmondja, hogy 2020. február 7-én részt vett a Rázsó Imre Szakgimnázium és Szakközépiskola szalagavató ünnepségén. Február 24-én tartották a Honvédelmi Sportszövetség „Bátrak Ligája” országos versenysorozat körmendi fordulóját, ahol köszöntötte a megjelenteket. Február 25-én részt vett a Helyi Védelmi Bizottság ülésén, ahol a Szervezeti és Működési Szabályzat módosítása, árvizek és helyi vízkárok elleni védekezésre történő felkészülés feladatai voltak napirenden. Február 27-én kezdődött az Utazás kiállítás. Február végén bemutatkozó látogatást tett nála a Szlovén Köztársaság Szentgotthárdi Főkonzul Asszonya. Mindig jó kapcsolatot ápoltak az ottani főkonzulátussal, Főkonzul Asszony is ezt kívánja folytatni. Ugyanezen a napon részt vett a TOP CLLD Gazdag Örökség- Értékes jövő című projekt keretében rendezett „Civil szféra estjén”. Március elején az ADA angeri gyárában tett látogatást, ahol megtekintette a termelési folyamatokat, kiállító termet, valamint a körmendi gyárhoz tartozó vezetőkkel találkozott. Március 4-én volt egy találkozója Fürstenfeld új polgármesterével. Március 6-án részt vett a Szent László Nyugdíjas Egyesület közgyűlésén. Március 9-én a Vöröskeresztes Nyugdíjas Klub városi nőnapi ünnepségén vett részt. Március 12-én a kormány rendkívüli jogrendet és veszélyhelyzetet hirdetett az ország teljes területére a koronavírus miatt. Március 13-án városi vészhelyzeti intézkedéseket hoztak, amelyet március 16-án további intézkedésekkel egészítettek ki. Szeretné megköszönni a Testületnek azt a munkát, amelyet az elmúlt, nehezebb időszakban végeztek. Mielőtt erre rátérne, úgy gondolja vannak olyan területek, amelyeket a vírus komolyabb feladatokkal érintett, a szociális szféra dolgozóinak szeretne köszönetet mondani, ideértve a Körmendi Szociális Szolgáltató és Információs Központ és az Unger László Idősek Otthona dolgozóit, a hozzájuk csatlakozó önkénteseket. Természetesen ezt a köszönetet kiterjeszti a háziorvosokra, ápolónőkre, valamint a gyermekorvosi és fogorvosi ellátásban résztvevőkre, akik részéről folyamatos helytállás volt szükséges, valamint a kórházban dolgozókra is, akik ugyanúgy veszélyeztetettek voltak emiatt. Néhány intézkedést mond el, amelyet fontosnak tartottak a veszélyhelyzet alatt bevezetni. Telefonközpontot hoztak létre, ahova napi szinten érkeztek bejelentések, kérések vásárlásokra, gyógyszerfelírásokra, étel házhoz szállítására vonatkozóan. Ezt oldották meg az ott dolgozók és a hozzájuk csatlakozó önkéntesek a körmendi idősek érdekében. Nagy szerepük volt abban, hogy a vásárolt anyagok segítségével Körmend minden háztartásában saját készítésű maszkokat tudtak eljuttatni. Azt a munkát, amelyet elvégeztek, valamennyiüknek megköszöni, egyrészt az előkészítést, a varrást, valamint a kiszállítást, amelyben a Hivatal dolgozói is segítettek. A szociális szférában dolgozók mellett az óvodák dolgozói is igyekeztek helyt állni. Igyekeztek úgy megszervezni a munkát, hogy minden esetben biztosítani tudják a gyermekek felügyeletét, melyet a kezdetektől próbáltak meg intézni a megfelelő védekezési metódusok mellett. Ami az idősek otthonát illeti, ott fokozott járványügyi intézkedéseket vezettek be, amely egyrészt a ki- és bejárási tilalmat, másrészt a ki-és belépők ellenőrzését, valamint a tesztvizsgálatokat jelentette. Úgy gondolja, sikerült olyan állapotokat elérni, amelyben meg tudtak akadályozni olyan gondokat, amely más településen inkább előfordult. Tudja, hogy erre mindig azt mondják, szerencse dolga, de azt hiszi, hogy ebben az is szerepet játszott, hogy az emberek többsége megértette a meghozott intézkedések fontosságát. Voltak nehezebb időszakok, de szeretné megköszönni a körmendi lakosoknak azt a türelmet és nyugalmat, amelyben segítették az Önkormányzat munkáját. Voltak olyan helyzetek, ahol nehezebb volt fent tartani a rendet, legfőképp a fiatalok kordában tartása területén láttak gondokat, voltak gyülekezési pontok, amelyeket fokozottabban kellett ellenőrizni, sajnos még így is voltak kihágások, de igyekeztek mindent türelemmel és nyugalommal megoldani, ebben segítettek a Polgárőrség képviselői is, hiszen ők fokozott mértékben helytálltak. Köszöni a Képviselő-testületnek az együttműködést. Azt tartotta jónak, hogy az önkormányzati döntéseket ne egyedül hozza meg, hanem a Képviselők álláspontjának megismerése után döntsön önkormányzati ügyekben polgármesterként. Köszöni, hogy időben visszaküldték elektronikusan a szavazataikat, hogy a határozatokat és a rendeleteket meg tudja hozni. A járvány ideje alatt is folyamatosan biztosították a közétkeztetést az arra rászorulók és az arra igényt tartok számára is. A Hivatalban is folyamatosan biztosították az állampolgárok részére a közszolgáltatásokhoz való hozzáférést. Szeretne köszönetet mondania képviselő uraknak, akik csatlakoztak Dr. Szabó Barna felhívásához, miszerint a veszélyhelyzet ideje alatt a tiszteletdíjuk felét felajánlották a Reménysugár Közhasznú Alapítványnak. Ebből számos olyan intézkedést meg tudtak tenni, a járványügyi védekezésben különböző ellátásokban segíteni tudták az Önkormányzatot, akár anyagok, akár védőfelszerelések vásárlásában is. A járvány rengeteg plusz feladatot rótt a Hivatalra és érzékenyen érintette a város költségvetését is. Nem szeretne panaszáradatot idehozni, de a védekezési költségek megközelítik a 10 millió forintot. Azzal is számolni kell, hogy az esetleges második hullámban is szükség lesz olyan összegekre, amelyek a védekezési költségeket jelentik, maszkok, fertőtlenítők, egyéb védőeszközök beszerzése tekintetében, vagy vírustesztek vásárlása miatt, vagy más esetleges feladatok ellátása miatt. Alapvetően bizonyos hiányidőszakoktól eltekintve kiemelkedő volt az a segítség, amelyet kaptak, de nyilván az Önkormányzat is tett annak érdekében, hogy a megfelelő eszközök rendelkezésre álljanak. Itt szeretné megköszönni az EGIS Gyógyszergyár Zrt.-nek, hogy bármely kérdéssel fordultak feléjük, azóta és most igyekeznek segíteni a városnak saját kereteikből. Az Önkormányzat ingyenessé tette az egészségügyi és szociális dolgozók városi tömegközlekedését. Ez is érinti a város költségvetését, de kisebb mértékben, mint például a gépjárműadó, valamint az iparűzési adó kiesése, amely majd még ezután fogja éreztetni a hatását. Adóbevételek sorából még hiányozni fog turisztikai szempontból az idegenforgalmi adó. Úgy gondolja, kell még a költségvetésben áttervezéseket végrehajtani azért, hogy a kiújuló és elhúzódó járványügyi helyzeteket megpróbálják kezelni az elkövetkezendő időszakban. Időközben voltak olyan feladatok, amelyeket meg is valósítottak a járványhelyzet mellett. Többek között a Bárkaház területén szálláshely létesült, amelynek az előkészítése és végrehajtása zajlott le a veszélyhelyzet alatt. Kicsivel a vírushelyzet után részt vettek a Gimnázium, Tankerület és az Illés Akadémia közötti együttműködési megbeszélésén, az együttműködés kialakításának meghatározásában. Ez annyit jelent, hogy két gimnáziumi osztály tud majd indulni az elkövetkezendő tanévben. Voltak online konferenciák, amelyeken igyekeztek részt venni, ehhez a technikai feltételeket megteremtették, így akár a Vas Megyei Foglalkoztatási Paktum, akár az egyes projektek kapcsán próbáltak meg így kapcsolatot tartani a projektek végrehajtásában résztvevőkkel. Június 3-án egyeztetéseket folytattak a Pénzügyminisztérium Európai Uniós Források Felhasználásáért Felelős Államtitkárságával a regionális fejlesztési TOP-os pályázatokkal kapcsolatosan. Szeretné jelezni a Képviselő-testület felé, hogy időközben 400 millió forintot nyertek el az Ökoturisztikai Centrum megépítésére, valamint a Turisztika I-es projektből a Rába partszakasz rehabilitációját, felújítását is el tudják végezni, nem kell visszaadni ezt a projektet sem, ennek az előkészítése folyik a kollégák segítségével. Ez várhatóan a nyár végén elindításra kerül a közbeszerzéssel, és időben neki tudnak majd állni a fejlesztésnek. Az új piac pályázat még elbírálás alatt áll, ezen 400 millió forintra pályázott a város. Bízik abban, hogy a mai döntések után ezzel kapcsolatban is döntés születhet, és el tudják kezdeni az ott lévő munkát, össze tudják rakni az egész beruházást úgy, hogy az zavartalanul és zökkenőmentesen tudjon zajlódni. Azért szerette volna ezeket elmondani, mert ezek érintették volna a költségvetést, főként a hitel területét, viszont így most e két fejlesztési célra nem kell hitelt felvenni. Köszöni a munkát és azt, hogy a június 4-i Nemzeti Összetartozás Napi megemlékezést meg tudták tartani a nehéz időszak után. Időközben volt egy Körmend bemutató turisztikai műsor, köszöni azoknak, akik ebben részt vettek. Június 29-án írta alá a Gimnázium, az Illés Akadémia és a Tankerület az együttműködési megállapodást, amely lehetőséget ad a további együttműködésre. Július 1-jén úgy ünnepelték a köztisztviselők napját a projektes kollégákkal, hogy egy fontos megbeszélést tartottak az Irányító Hatóságnál, ahol a Területi Operatív Program projektjeinek az előrehaladásáról egyeztettek. Haladnak előre, és reméli, hogy további eredményekről tudnak beszámolni a Képviselő-testületnek. Július 3-án részt vett a Vándor Székhely című kiállítás megnyitóján, kéri, hogy sokan látogassanak el a városi kiállítóterembe, mert érdemes megtekinteni. Július 6-án a Kistérségi és a Köznevelési Intézményfenntartó Társulás ülésén vett részt, mindkét ülésen a 2019. évi zárszámadás, 2020. évi előirányzat és költségvetési határozat módosítása volt napirenden.

Szép Dániel képviselő-testületi tag is szeretne köszönetet mondani mindenkinek, aki részt vett a vírus elleni védekezésben. Elmondja, hogy Polgármester Úr kitért beszámolójában a Nemzeti Összetartozás Napján lévő megemlékező műsorra. A város több részén tartottak Trianon megemlékezéseket, azt gondolja, alapvetően az embereknek szabadságukban áll megemlékezni úgy, ahogy az nekik a legjobb. Azt szeretné kérni a képviselő társaktól, ha egy-egy városi megemlékezésen van a város által szervezett központi program, lehetőség szerint próbáljanak meg kollektíven, mind Testület részt venni ezeken az ünnepségeken.

Belencsák István alpolgármester, képviselő-testületi tag üdvözli Dr. Szabó Barna bizottsági elnök Úr márciusban tett javaslatát, miszerint a Képviselők tiszteletdíjuk feléről mondjanak le, és azt a Reménysugár Közhasznú Alapítvány rendelkezésére bocsássák. Így Képviselő társai is kivették a részüket a járványügyi védekezésből. Köszöni mindazoknak a képviselőknek a felajánlást, akik hajlandóságot mutattak ezen kezdeményezéshez történő csatlakozáshoz. A képviselői felajánlások mellett érkeztek helyi vállalkozásoktól, illetve magánszemélyektől is adományok, ki-ki a lehetőségeihez mérten, feléjük is elismerését szeretné kifejezni. Körmend városa ezúton is bizonyította, hogy a nehéz időben is összefog, és segítő kezet nyújt az erre rászorulóknak. Nagyrabecsülése az önkénteseknek a mindennapi munkájukért. A szociális szférában dolgozók ismét bizonyították, hogy a nehéz időkben lehet rájuk számítani, ezért köszönet illeti őket. Egyúttal köszöni a hivatalban dolgozó valamennyi munkatársnak, hogy a veszélyhelyzet ideje alatt is zökkenőmentessé tették a hivatali ügyintézést a városlakók számára.

Bebes István polgármester köszöni a jelzéseket ezzel kapcsolatban, természetesen az ünnepekkel kapcsolatban is. Voltak itt különböző időbeni problémák és kereszteződések, ezeket a dolgokat illő lenne időben letisztázni, ki, mikor és mit szeretne megszervezni Trianon kapcsán. Személyesen minden kezdeményezést tisztel és becsül, ugyanakkor arra vigyázni kell, hogy ne üssék egymást a rendezvények. Bízik abban, hogy az elkövetkezendő időszakban lesz egy közös egyet értés.

Bebes István polgármester a beszámoló elfogadását.

*A Képviselő-testület a beszámolót 10 igen szavazattal, 1 tartózkodással elfogadja.*

**2./ 2019. évi gazdálkodásról beszámoló**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy tavaly a város mindösszesen 760 millió forintot kapott normatív támogatásként az államtól. Sajnos a város nem kap meg 174 millió forint normatívát az adóerőképesség miatt. Nyilván azok a települések vannak így, akiknél az iparűzési adó ilyen állapotban van, de ez az időszak azokat a településeket sújtja igazán, akik a normatívától emiatt elestek. Rendkívüli támogatásból 12 millió forint, míg további egyszeri 50 millió forint támogatás érkezett Körmendre. Az iparűzési adóbevétel 806 millió forintban realizálódott, szerencsére ez több éve meghaladja a 800 millió forintos bevételt. Az idegenforgalmi adó is jelentősen nőtt, tavaly 10 millió forint bevétel keletkezett, de sajnos az ezután járó támogatást sem kapja meg a város a beszámítás miatt. Gépjárműadó 35 millió forint volt, egyéb bevételként szerepel a szennyvíz- és vízhasználati díjból, osztalékból sírhelymegváltásból, konyhák bérbeadásából, közterület foglalásból és lakbérekből befolyó, összesen 32 millió forint. Felhalmozási oldalon az Önkormányzat nyertes pályázata révén a Belügyminisztériumtól 29 millió forint támogatást kapott útfelújításra, Járásszékhely múzeumok támogatására 4 millió forint, illetve Kubinyi Ágoston program keretében 10 millió forint támogatást kapott a város, amelyekhez most is pályázatot nyújtanak be. A Vízügyi Igazgatóság árvízvédelmi projektje miatt a Belügyminisztériumtól kértek támogatást, hogy utat tudjanak kialakítani a Rába parti érintett ingatlan tulajdonosoknak a könnyebb megközelíthetőség érdekében. A Rábán aluli szálláshely kialakítására 35 millió forint támogatást kapott a város. Tavalyi évben több TOP-os projekt is befejeződött. Útfelújítások is történtek, a legnagyobb a Deák Ferenc utca felújítása volt. A sok felújítás, beruházás révén az Önkormányzat vagyona évről-évre több százmillió forinttal növekszik. Az előterjesztés bemutatja a felhalmozási bevételeket is, 104 millió forint értékben vagyont értékesítettek, amellyel igyekeztek azokat a feladatokat teljesíteni, amelyekre vállalkoztak. Fejlesztési hitel felvételére nem került sor 2019-ben.

Szép Dániel képviselő-testületi tag szeretne kérdést feltenni. A 4. oldalon a Kulturális Központnál szerepel terembérlet és közterület foglalás díja, szeretné megkérdezni, mit is kell pontosan közterületfoglalás alatt érteni.

Kósi Eszter, Pénzügyi Irodavezető Asszony válaszul elmondja, hogy a különböző rendezvények, például május 1-i, augusztus 19-i városi rendezvényeken az árusítóktól közterület foglalási díjat szed be az intézmény.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 8 igen szavazattal, 3 tartózkodás mellett elfogadja, és a következő rendeletet alkotja:

**12/2020. (VII.10.) önkormányzati rendelet**Körmend Város Önkormányzata 2019. évi költségvetésének végrehajtásáról

**3./** **Belső ellenőri jelentés megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy mindig a beszámolóval együtt kerül napirendre a belső ellenőri jelentés megtárgyalása is. Az ellenőrzési célfeladatokat meghatározták és az előterjesztésben láthatók is. A szociális támogatások kifizetésénél nem talált hiányosságot a belső ellenőr, több iroda összehangolt munkája szükséges ahhoz, hogy a kifizetések megfelelően megtörténjenek. A bölcsődei munka esetében is részletes ellenőrzés volt, itt sem tártak fel hiányosságokat, a jogszabályok számos olyan fontos, ugyanakkor bürokratikus feladatot rónak az Önkormányzatra, amelynek fontos a vezetése, szabályzatok naprakészségének biztosítása.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**10/2020. (VII.9.) önkormányzati határozat**

Körmend Város Önkormányzata Képviselő-testülete a 2018. évi belső ellenőrzési feladatok teljesítéséről szóló beszámolót elfogadja, és felkéri a jegyzőt a belső ellenőrzési jelentésben foglaltak alapján a további szükséges intézkedések megtételére.

**4./ 2020. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a veszélyhelyzet alatt is működött az államháztartás, és különböző előirányzat módosításokat kell végrehajtani a költségvetésen. Bérkompenzációk, pótlékok érkeztek a szociális, kulturális és egészségügyi ágazatba. A veszélyhelyzet érinti a normatívákat, hiszen több területen csökkentek a feladatok, a szociális ellátórendszert sem lehetett tökéletesen működtetni a korábbiak szerint, ez a normatívákban meg fog mutatkozni, visszafizetési kötelezettséget von maga után. A projektek kapcsán említette a turisztikai programot, valamint a piac projektet, amelynek során a kérdéskörök megjelennek. Energetikai pályázatok kapcsán majd augusztusban lesz előterjesztés. A CLLD projekt is halad előre, ebből tud biztosítani a város összegeket a Kulturális Központ felújítására is.

Szlávik Csaba képviselő-testületi tag az előterjesztés szöveges részben szeretne kérni egy kis módosítást. A 2. oldal 6-os pontjával kapcsolatban lenne egy felvetése, ugyanis az írásbeli előterjesztés úgy szól, hogy „*A Képviselő-testület tagjai által jóváhagyást követően TI-58-43/2020 (V.28.) számon hozott önkormányzati határozat alapján Körmend Város Önkormányzata 6.000.000 Ft adományban részesíti a Körmend Múltja, Jelene, Jövője Alapítványt.”* Ez az előterjesztés a veszélyhelyzet alatt készült el, amelyben a döntéshozó a polgármester, a véleményező a Bizottság és a Képviselő-testület volt. Egy kis pontosítás miatt lenne a következő felvetése, „*A Képviselő-testület többségi véleményét figyelembe véve Körmend Város Polgármesterének döntése által a TI-58-43/2020 (V.28.) számú határozat alapján Körmend Város Önkormányzata 6.000.000 Ft adományban részesíti a Körmend Múltja, Jelene, Jövője Alapítványt.”* Ezzel a módosítással egyet tudna érteni az előterjesztéssel kapcsolatban.

Dr. Stepics Anita jegyző válaszul elmondja, hogy ez egy értelmezési eltérés az előterjesztő és Képviselő Úr között. Többféleképpen lehet fogalmazni, úgy is ahogy Képviselő Úr fogalmaz, viszont ez Polgármester Úr előterjesztése, az ő szövegezése, megfogalmazása, és az előterjesztés szöveges részében módosítást nem lehet eszközölni, csak a döntési javaslat tekintetében lehet módosítást kérni.

Bebes István polgármester elmondja, hogy Képviselő Úr szavazatával jelezheti, hogy nem támogatja a döntési javaslatot az előterjesztés miatt, de Ő nem kívánja saját előterjesztésének szövegét módosítani.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő rendeletet alkotja:

**13/2020. (VII.10.) önkormányzati rendelet**Körmend Város Önkormányzata és intézményei 2020. évi költségvetéséről szóló 3/2020. (II.07.) önkormányzati rendelet módosításáról

**5./ Étkezési nyersanyagnormák és térítési díjak megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a veszélyhelyzet ideje alatt tárgyalta már ezt az előterjesztést a képviselő-testület, de a pénzügyi iroda egy korrekciót kért, mert a kerekítéseket a könyvelőprogram nem tudja kezelni. Gyakorlatilag csak a kerekítés miatti pontosítások jelennek meg a rendelettervezetben, így az intézmények is megfelelően tudják az étkezési díjak beszedését intézni. Kéri a Testületet, hogy döntsön a rendelet módosításáról a korábbi módosítás egyidejű hatályon kívül helyezésével.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Bebes István polgármester kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**14/2020. (VII.10.) önkormányzati rendelet**A gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet módosításáról

**6./ Az „Önkormányzati feladatellátást szolgáló fejlesztések támogatásra” című pályázati felhívással kapcsolatos döntés meghozatala**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Belügyminisztérium által kiírt pályázatról van szó, amelyre az Önkormányzat a pályázatát általában intézmények vagy utcák felújítására nyújtja be. Irodavezető Asszonnyal igyekeztek azokat a feladatokat áttekinteni, amely ezen a területen fontos és el is érhető, valamint a keretösszegbe bele is fér. A Dobogó, Erkel Ferenc, Kis, Nap utca I. üteme valamint a Téglagyári utca az, amely a pályázatba be tud kerülni. A pályázat jelentős önerőt igényel, 22 millió forintot, amelyet majd a jövő évi költségvetésből kell előteremteni, hiszen a döntések októberben jelennek meg a pályázattal kapcsolatban, így a kivitelezés is áthúzódik mindig a következő évre. Ezzel kéri majd kiegészíteni a határozati javaslatot. A városfejlesztési iroda a felmérést elvégezte, ha van kérdés, kéri jelezzék, egyben kéri, hogy támogassák a pályázatot.

Petrovics László képviselő-testületi tag elmondja, hogy Horvátnádalján több utcát is felmértek, a lakosok ezt látták, beszélgettek a felmérést végző emberekkel. Több utca fel lett mérve, de az előterjesztésben mégis csak egy nádaljai utca szerepel. Szeretné megkérdezni, hogy ez egy egyszeri, vagy folyamatos dolog lesz, a többi utcára is sor kerül-e vagy sem. Gondol itt a Teleki, Kodály Zoltán, Malom utcára, mert ezek az utak elég rosszak, valamint Alsóberkiben a Prímás utca, Felsőberkiben pedig az Űrhajós utca.

Bebes István polgármester válaszul elmondja, hogy igyekeznek a felméréseket végrehajtani. Vannak olyan utcák, amelyek a belügyminisztériumi pályázatban nem tudnak részt venni, ugyanis felújításokra írják ki ezeket a pályázatokat, azok pedig általánosságban olyan utcák, amelyek jelen pillanatban nem aszfaltos utak, nincs megfelelő alapjuk, úgyhogy itt már beruházásról kellene beszélni. Szeretné jelezni Képviselő Úrnak, hogy igyekeznek más módon is előbbre jutni az útfelújítások terén. Jelen pillanatban ennyi utca fért bele a pályázati keretösszegbe, ehhez tudnak támogatást igényelni. Más képviselők is tudnának mondani felújításra váró utcákat a saját körzetükben, de itt korlátosak a keretek, ugyanakkor a felméréseket azért végzik el, hogy tudják előre az elvégzendő feladatok körét.

Petrovics László képviselő-testületi tag elmondja, vannak olyan aszfaltos utcák, amelyek tele vannak gödrökkel, kérdezi, hogy azzal tudnak- e csinálni valamit.

Bebes István polgármester elmondja, jelen van a Városgondnokság vezetője, ha Képviselő Úr tud olyan részeket, ahol kátyúzással ilyen típusú problémát kezelni lehet, tudja jelezni ezt a Városgondnokság fele. Természetesen igyekeznek biztosítani a feltételeket, amelyek ehhez szükségesek, nem zárták le ezeket a területeket, de van egy folyamat, amelyen végig kell haladni.

Dr. Hadnagy Ádám képviselő-testületi tag saját véleményként elmondja, ezen utak állapotát figyelembe véve örülne, ha sikeres lenne ez a belügyminisztériumi pályázat.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását, előttük már ismert volt, hogy a jövő évi költségvetés terhére lesz megvalósítható ez a pályázat, a szavazatuk is így született meg.

Szlávik Csaba képviselő-testületi tag elmondja, hogy a pályázati felhívásban törvényi hivatkozással lenne egy felvetése, de lehet, hogy rosszul nézte a törvényt. Ennek a törvénynek a 2 C. pontja, amely kimondja, hogy az előirányzatból a települési Önkormányzat pályázati úton támogatást igényelhet a közigazgatási területén lévő út, híd és járdafelújítására, karbantartására. A 10 ezer fő feletti vagy meghaladó létszámnál 40 millió forint a támogatási lehetőség és ez vissza nem térítendő támogatás.

Bebes István polgármester elmondja, hogy igen, ez egy vissza nem térítendő támogatás, amelyre pályáznak, tehát ezt nem kell rendezniük az állami költségvetésbe, reméli, hogy meg is szavazzák.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**11/2020. (VII.9.) önkormányzati határozat**

Körmend Város Önkormányzat Képviselő-testülete

* azönkormányzati feladatellátást szolgáló fejlesztések támogatása című pályázati felhívásra **a Körmend, Dobogó utca, Erkel Ferenc utca, Kis utca, Nap utca északi része és Téglagyári utca felújítását** célzó pályázat benyújtását támogatja és a pályázat benyújtására felhatalmazza a Polgármestert.
* a pályázathoz 22.363.178,- Ft önerőt biztosít a 2021. évi költségvetés terhére.

Felelős: Bebes István, polgármester

Határidő: 2020.07.10.

**7./ Pályázat benyújtása közművelődési érdekeltségnövelő támogatásra** Előterjesztő: **Bebes István** polgármester  
 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a pályázat célja a Berzsenyi Dániel utcai közművelődési központ klubhelyiségeibe székek és asztalok beszerzése, ez sok civil szervezet számára lenne segítség. Bizonyos összegeket általában mindig elnyernek, reméli minél többet, és ehhez kérik még a Képviselő-testület részéről a 250 ezer forint önrész biztosítását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**12/2020. (VII.9.) önkormányzati határozat**

Körmend Város Önkormányzata Képviselő-testülete

1. **támogatja, hogy** az emberi erőforrások minisztere által, **közművelődési érdekeltségnövelő támogatásra** kiírt felhívásra Körmend Város Önkormányzata támogatási kérelmet nyújtson be.
2. kijelenti, hogy a pályázathoz **bruttó 250.000,-Ft önrészt biztosít** a 2020. évi költségvetésében.
3. felhatalmazza a polgármestert, hogy a pályázattal kapcsolatban felmerülő dokumentumokat aláírja.

Felelős: polgármester

Határidő: 2020. augusztus 03. – a támogatási kérelem benyújtása

**8./ Pályázat benyújtása „Járásszékhely múzeumok szakmai támogatására”**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a pályázattal a raktári egységek állományvédelme a cél, ezen belül pedig a műtárgybarát izzók beszerzése, illetve a nyitott és zárt bútorzat beszerzése.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**13/2020. (VII.9.) önkormányzati határozat**

Körmend Város Önkormányzata Képviselő-testülete

1. **támogatja, hogy a Járásszékhely múzeumok szakmai támogatására Körmend Város Önkormányzata pályázatot nyújtson be, a maximális 5.000.000,- Ft támogatási igénnyel.**
2. felhatalmazza a polgármestert a pályázattal kapcsolatos jognyilatkozatok megtételére.

Felelős: polgármester

Határidő: 2020. július 22. – a támogatási kérelem benyújtása

**9./ Pályázat benyújtása Kubinyi Ágoston Program keretében**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy számos olyan pályázatot valósított meg a város, ahol a program biztosította a pályázati feltételeket, pénzügyi forrásokat, most is szeretne élni ezzel a város. Kiállítás vezetők, multimédiás eszközök beszerzése, bútorok restaurálása, műtárgyvédelmi eszközök beszerzése szerepel pályázati célként. Kéri a Testületet, hogy döntsön az előterjesztéssel kapcsolatban a határozati javaslat szerint.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**14/2020. (VII.9.) önkormányzati határozat**

Körmend Város Önkormányzata Képviselő-testülete

* **támogatja, hogy a Muzeális intézmények szakmai támogatására (Kubinyi Ágoston Program) Körmend Város Önkormányzata pályázatot nyújtson be.**
* **nyertes pályázat esetén vállalja a 2021. évi költségvetése terhére a megvalósításhoz szükséges önrész biztosítását, melynek összege bruttó 3.333.333,- Ft.**
* felhatalmazza a polgármestert, a támogatási kérelem benyújtására, nyertes pályázat esetén a támogatási szerződés aláírására, és a fejlesztés megvalósításához szükséges kötelezettségvállalások megtételére.

Felelős: polgármester

Határidő: 2020. július 22. – a támogatási kérelem benyújtása

**10./ A Körmendi Kulturális Központ, Múzeum és Könyvtár alapító okiratának módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, bizonyára mindenki értesült arról, hogy a kulturális ágazatban megszűnik a közalkalmazotti jogviszony november 1-től. Emiatt az ott dolgozók foglalkoztatási jogviszonya is módosul, az ezzel kapcsolatos kötelezettségeket törvény szabályozza, határidőkkel együtt. A törvény július 1-én lépett hatályba és augusztus végéig az intézmény alapító okiratát jogerősen módosíttatni kell a Magyar Államkincstárnál, kivéve abból a közalkalmazotti törvényre történő hivatkozást. Mindez a Testület feladata. A többi feladat az intézményvezetőre hárul, kéri, hogy majd tegyen eleget a törvényi kötelezettségeknek az intézményvezető.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**15/2020. (VII.9.) önkormányzati határozat**

Körmend Város Önkormányzata Képviselő-testülete megismerte, és a mellékletnek megfelelően jóváhagyja az általa fenntartott Körmendi Kulturális Központ, Múzeum és Könyvtár alapító okiratát módosító okiratot, egyben felhatalmazza a Polgármestert annak aláírására.

Körmend Város Önkormányzata Képviselő-testülete megismerte, és a mellékletnek megfelelően jóváhagyja az általa fenntartott Körmendi Kulturális Központ, Múzeum és Könyvtár módosításokkal egységes szerkezetbe foglalt alapító okiratát.

**11./ Jelentés az előző ülésen elhangzott interpellációkra tett intézkedésekről.** Előterjesztő: **Forró Szilvia** irodavezető **(***Az előterjesztés írásos anyaga a jegyzőkönyvhöz mellékelve.)*

Dr. Hadnagy Ádám, Szlávik Csaba, Auer Miklós, Petrovics László, Zsebe Ferenc és Szép Dániel képviselő-testületi tagok az interpellációkra kapott választ elfogadják.

**Kérdések**

**Auer Miklós képviselő-testületi tag** elmondja, hogy olvasta a pályázati felhívást az új közterület felügyelő személye ügyében, szeretne érdeklődni, sikerült-e azt betölteni.

***Bebes István polgármester*** *elmondja, hogy sajnos még nem.*

**Szép Dániel képviselő-testületi tag** elmondja, hogy Jegyző Asszonynak volt egy felhívása a lakosok felé a szelektív hulladékgyűjtő szigetek állapotával kapcsolatban, szeretné megkérdezni, tapasztalnak-e valamilyen pozitív változást.

***Bebes István polgármester*** *válaszul elmondja, hogy ezekkel a szigetekkel kapcsolatban vannak gondok, a Müllexxel illetve a hulladékszállítást végző cégekkel is megpróbáltak abba az irányba lépéseket kezdeményezni, hogy ezeket meg kell szüntetni, mert sajnos a Kórház esete is azt bizonyította, hogy amikor ott a szigeteket felszámolták, onnantól kezdve megszűntek ezen problémák.*

**Zsebe Ferenc képviselő-testületi tag** elmondja hogy,

* tavaly novemberben vagy decemberben kérdezte Polgármester Úrtól azt, hogy a közlekedési lámpák átállítására van-e lehetőség, akkor a választ el is fogadta, szeretné újra feltenni a kérdést, hogy megvan- e lehetőség arra, hogy ez az ügy újra terítékre kerüljön.
* a Híd utca kátyúzásával kapcsolatban szeretné megkérdezni, van-e lehetőség a kátyúk megszüntetésére, Pénzügyi Irodavezető Asszonnyal mikor beszélt, azt mondta, van pénz a Rábán aluli utak rendbetételére, szeretné megkérdezni , hogy abból valamennyit nem lehetne –e erre az útra fordítani
* több Rábán túli városlakó megkereste azzal a kéréssel, hogy a Hegyaljai úton a kerékpárútról lehetne-e egy lehajtót létrehozni a Híd utca felé.
* az orvosi rendelő parkolójában egy minőség és komfortérzetet javító intézkedést szeretne kérni, mert van olyan parkolóhely, ahol nagyobb esőzésnél körülbelül 20-25 cm-es víz áll.

***Bebes István polgármester***válaszul elmondja,

* közlekedési lámpák: jelezték a Közútnál Képviselő Úr kérését, megpróbálta saját maga tapasztalni a felvetett problémát, de nem látja ezt a gondot, azt tudja mondani, megkérdezi ismételten a Közút vezetőjét, hogy lát-e erre esélyt és lehetőséget.
* Híd utca: maga is jelezte, amit Képviselő Úr kér, azt az ígéretet kapta, hogy meg fog valósulni az utca kátyúzása, kérdezi a Városgondnokság vezetőjét, hogy miként áll a dolog, mert ebben lépni kell. Annyit szeretne még elmondani, hogy amit a Belügyminisztériumtól kaptak pénzt, azt arra tudják fordítani, amire kapták, annak a feladatnak a megvalósítására.

***Sövegjártó Zoltán a Városgondnokság Intézményvezetője*** válaszul elmondja, hogy a Híd utca egy mart aszfaltos út, ez már más utcáknál is felmerült, hogy lehetőség szerint saját anyaggal dolgozzanak vissza a kátyúkba. A mart aszfalt 10 év alatt aranyárba került, Polgármester Úr hathatos közreműködésével sikerült most mart aszfaltot szerezniük és kapniuk, ezek a munkák a következő héten elvégzésre kerülnek.

* Hegyaljai utca, kerékpárú útról lehajtó: mindenképp konzultálni kell a Közúttal, mert ehhez az ő hozzájárulásuk is kell.
* Orvosi rendelő parkoló: Szeretné megkérni a Városgondnokság vezetőjét, hogy szedje össze, mik azok a hirtelen megoldandó feladatok, amelyek a 7 emeletes parkolójában problémaként felmerülnek, mert ott nyilván terveztetés szükséges, de addig is egy javítást mindenképp szeretne kérni.

**Szlávik Csaba képviselő-testületi tag elmondja, hogy** értesült arról, hogy a 3-as számú választókerületben is polgármesteri bejárás történt, szeretné megkérdezni, van-e lehetőség arra, hogy a terület képviselőjeként részt vegyen az ilyen bejárásokon.

***Bebes István polgármester***válaszul elmondja, hogy egy ilyen bejárásnak az állapotfelmérés a célja. Azt gondolja, hogy az állapot felmérésben a Képviselő Úr által biztosított írásbeli anyag is egy anyagként szolgált. Megpróbált mindent áttekinti, nem csak egy, vagy épp kettő, hanem minden egyes körzetben áttekintették, átbeszélték a felmerülő gondokat, problémákat. Ez számára egy irány mutatás, milyen és mekkora volumenű feladatokat kell végrehajtani.

**Szlávik Csaba képviselő-testületi tag** elmondja, hogy ez rendben is van, de napi kapcsolatban van az ott lakókkal, és előfordulnak olyan dolgok, amelyeket szóban is tudna közölni.

***Bebes István polgármester***ismételten válaszol a kérdésre, úgy gondolja, hogy a kérdések és válaszok terén minden alkalommal felveti ezt felé Képviselő úr. Azt viszont fontosnak tartotta, hogy egy teljeskörű állapotfelmérést végezzen, amelyben lehet, hogy nem csak azok a meglátások szerepelnek, amelyeket Képviselő Úr említ, hanem más meglátásokat is tud összegyűjteni. Úgy gondolja, ehhez egy nagyobb adalék áll rendelkezésre, amelyben azt is igyekszik figyelembe venni, hogy a költségvetés állapota milyen, azt is, hogy odafigyeléssel mit tudnak megoldani, mit tudnak kis összegű forrás biztosításával megvalósítani és mi az, amelyhez tervezés szükséges, illetve saját erőforrás biztosítása vagy TOP-os pályázati források bevonása szükséges.

**Petrovics László képviselő-testületi tag** elmondja, hogy elküldte e-mailben a körzetében jelentkező problémákat, választ még nem kapott rá. Sok a probléma, gyűlik azóta is. Például:

* a Felsőberki játszótéren homokozó van, de keret nincs, kéri, hogy tegyenek ki rá keretet
* a kereszteknél nagy a fű, többször volt már eső, újra megnőtt
* Nádaljai játszótéren a homokozót eléri a tölgyfa.
* a temetőknél ismét megnőtt a gaz, Alsó- és Felsőberkinél a kerítéssel azóta sem történt semmi, Horvátnádaljai temetőnél az egyik fele tiszta, a másik felén újra megnőtt a növényzet, Felsőberki temetőnél sem kultúrnövények vannak.

**Interpellációk:**

**Szlávik Csaba képviselő-testületi tag** elmondja, hogy a járvány idején kéréssel fordult a Városfejlesztési és –üzemeltetési Osztály vezetőjéhez 2 db fa kivágásának ügyében, a feladat végrehajtása megtörtént, szeretné megköszönni a tett intézkedést.

A Bartók lakótelepi kosárlabdapálya elhelyezkedése olyan, hogy két utca sarkán helyezkedik el, a kiguruló labdák miatt mind a gyerekektől, mind pedig az arra közlekedő autósoktól nagyobb figyelem szükségeltetik. Az idősebb korosztály kerékpározási szokásaival van a leginkább gond. Ugyanis a boltból hazafele két táskával, olykor éthordóval, biciklivel közlekedve, ha ilyenkor kigurul egy labda a játszótérről, igencsak balesetveszélyes helyzetet teremt. Szeretné megkérdezni, van-e lehetőség ennek a résznek a bekerítésére.

***Bebes István polgármester***válaszul elmondja, megnézte, azt gondolja, fontos, hogy a kérés kezelhető legyen. Nyilván azt a költségtakarékos megoldást kell megkeresniük, hogy költségvetési forrást is tudjanak biztosítani illetve eleget is tudjanak tenni ennek a kérésnek. Vannak ott más problémák is, de reméli, hogy ezeket a kamera majd kezelni tudja, mert érdekes jelenetek zajlódtak le ott az átadás után, meg is kell igazítani a pálya burkolatát, mert vannak, akik úgy gondolják, hogy az egy rodeó pálya. Megpróbálják olyan megoldást keresni, amellyel eleget tudnak tenni Képviselő Úr kérésének.

**Petrovics László képviselő-testületi tag** tovább folytatva elmondja, hogy

* Alsóberkiben a temető után van egy háromszög, amely az út alatt található, ahol folyamatosan áll a víz, szeretne kérni erre valami kézzel fogható megoldást
* köszöni, hogy a Szent Imre herceg utcában megjavították a hidat, kivágták a veszélyes fát
* Felsőberkiben tudna mondani egy helyrajzi számot, ahol betemették a vízelvezető árkot, a kökényest beletolták az árokba
* Horvátnádalján a 48-as és a Liszt Ferenc utca sarkán, közvetlenül a kerékpárút mellett található egy terület, amely tele van fákkal, bokrokkal, nagy a fű, szeretné kérni a nyírást.

***Bebes István polgármester*** egységesen próbál meg válaszolni. Képviselő Úr körzetében is próbáltak a kisebb dolgok mellett a nagyobb dolgokra is figyelmet fordítani, azokra is amelyeket Képviselő Úr említ. Szerencsére történt ott kezdeményezés és civil szervezetekkel való együttműködés is. Mindegyik településrészen a kertésszel igyekeznek rendbe hozni a temetőket, illetve a művelődési központ környékét rendbe rakni, amelyre az elkövetkezendő időszakban sor fog kerülni. Horvátnádaljai temetőt illetően átbeszélik, mi az amelyhez a Városgondnokság segítsége szükséges, illetve mi az amelyhez saját odafigyelés is elegendő, ugyanez vonatkozik Alsóberkire is. Jelezni fogja, mikor mire fog sor kerülni, de az biztos, hogy ebben a költségvetési évben nem fog tudni minden megvalósulni.

.  
**Petrovics László képviselő-testületi tag** elmondja, hogy

* a horvátnádaljai temető mellett, ha folyamatosan vágva van a növényzet, azok egy idő után elpusztulnak, így azoknak a helyére tuja kerülhetne vagy tisztán megmaradhatna a terület.
* ha esetleg mód és lehetőség lenne rá, akkor Alsóberkibe szeretne kihelyeztetni virágládát, ha lenne, akkor azt megköszönné
* a horvátnádaljai kultúrházba szeretnének felmenni, Dr. Gyürki László pápai prelátus Úr szeretne előadást tartani, de nem tudnak felmenni, mivel nem kaptak rá engedélyt.

***Bebes István polgármester*** válaszul elmondja, hogy megnézte a terepet, de nem hajlandó oda engedélyt kiadni senkinek sem, mivel ott olyan áldatlan állapotok uralkodnak, hogy azokat nem tudja kezelni már az Önkormányzat. A művelődési központ vezetőjével is konzultált. Lezajlott a felújítás, festés, és ennek az lett a vége, hogy mindenki bejárt oda, annak ellenére, hogy kérte a kulcsok megfelelő kezelését, visszakeveredtek ugyanazok az állapotok, hogy végül is az a helyiség mindenkié, és már raktár céljára is szolgál. Ezt nem hajlandó támogatni, rendezett körülményeket szeretne, egy olyan csapatot és olyan vezetést, aki garanciával vállalja, hogy ott rendet tart, időre bontva kiadja és visszaveszi az ingatlant, nem bulik zajlanak ott. Jelen pillanatban ez nincs meg. Körbe fogja járni ezt a kérdést, szeretné, ha olyan felelős gazdája lenne az ingatlannak, aki olyannak adná ki, aki felelősséget vállal érte az adott időre, míg ott tartózkodik.

**Auer Miklós képviselő-testületi tag** elmondja, hogy

* több elvégzett munka miatt szeretne köszönetet mondani:
* szeretné megköszönni a maszkokat, melyeket eljuttatott hozzájuk
* Rákóczi u. 55. tetőszerkezetének vagy paláinak cseréje miatt, amely további állagromlást fog megakadályozni, így már nem ázik be az épület,
* azért, hogy az Alkotás és Kossuth Lajos utca kereszteződésében a megsüllyedt aszfaltot kijavították
* azért, hogy a Deák Utca 6-nál az északi falnál a nyírfát, amely már majdnem kidőlt kivágták.
* visszatérő téma a Rába hídnál felgyülemlő uszadék problémája, amely egyik nap van, másik nap nincs, most ott dolgoznak, szeretné megkérdezni, nem lehetne-e lépni valamit, hogy a meder közepére valamilyen terelőszerkezetet helyezzen a Vízügyi hatóság, bár ez megint akkora gond lesz, mint a forgalomirányító fényjelző készülékek beállítása, amelynek az elintézéséhez drukkol, de ő már lemondott róla, és ezért inkább nagyon várja az elkerülő út megépítését.
* szeretné kicseréltetni a régi Rába hídnak az északi részén, a Halászcsárdánál lévő jelzőtáblát, mert lekopott, a piros szín most ott fehér.

További kérdés, vélemény nem hangzik el. Bebes István a Képviselő-testület nyílt ülését 15 óra 23 perckor bezárja.

K. m. f.

Bebes István dr. Stepics Anita

polgármester jegyző